SAMBIRO 30
Rahabi Wakabisa Mphachi
Ŵanalume ŵa Israyeli ŵakaluta kukendera charu cha Yeriko. Ŵati ŵafika, ŵakakhala ku nyumba ya mwanakazi munyake zina lake Rahabi. Fumu ya ku Yeriko yikati yamanya, yikatuma ŵasilikari ku nyumba ya Rahabi. Rahabi wakabisa ŵanalume aŵa pachanya pa nyumba yake, na kutuma ŵasilikari kuti ŵakawone kunyake. Wakati ku ŵanalume aŵa: ‘Nimovwiraninge chifukwa chakuti nkhumanya kuti Yehova wali namwe, ndipo mupokenge charu ichi. Nilayizgani kuti muzamuniponoska pamoza na banja lakwithu.’
Ŵanalume ŵara ŵakati kwa Rahabi: ‘Tikulayizga kuti palije wa mu banja lakwako uyo wazamupwetekeka.’ Ŵakatiso: ‘Ukakilire chingwe cha uzi uswesi pa windo lako, ndipo ŵa mu banja lakwako ŵazamuponoskeka.’
Rahabi wakafumiska ŵanalume ŵara na chingwe pa windo. Ŵakaluta ku mapiri na kukabisama mazuŵa ghatatu pambere ŵandawelere kwa Joshuwa. Ŵaisrayeli ŵakayambuka dambo la Yorodani na kunozgekera umo ŵangakapokera msumba uwu. Yeriko ukaŵa msumba wakwamba uwo Ŵaisrayeli ŵakapoka. Yehova wakaŵaphalira kuti ŵazingilire msumba wa Yeriko kamoza pa zuŵa. Wakati ŵachite ivi mazuŵa 6. Pa zuŵa la nambara 7, Ŵaisrayeli ŵakazingilira msumba uwu maulendo 7. Ŵasembe ŵakalizga mbata, ndipo ŵasilikari ŵakachemerezga na mazgu ghakuru. M’panda wa msumba uwu ukawa. Kweni nyumba ya Rahabi, iyo yikaŵa pafupi na m’panda, yikawa yayi. Rahabi na banja lakwake ŵakapona chifukwa wakagomezganga Yehova.
“Asi Rahabi, . . . nayo wakapimika murunji na milimo, wakati wapokelera makora mathenga na kughawezgera kwawo na nthowa yinyake?”—Yakobe 2:25
tum_Latn tum_Latn tum_Latn tum_Latn tum_Latn tum_Latn